**Εις Μνημόσυνον Αιώνιον**

**« Οὐ γάρ έχομεν ὧδε μένουσαν πόλιν ἀλλά τήν μέλλουσαν ἐπιζητοῡμεν»**

Την Τρίτη 15 Φεβρουαρίου 2022 η Αλεξάνδρα Νικολή, πολύ πρόωρα, έφυγε από τα γήινα και πρόσκαιρα και ανέβηκε στα επέκεινα και μόνιμα.

Η Αλέκα ελπίζουμε, ότι βλέπει το πρόσωπο του Θεού, εμείς όμως πονάμε, νοιώθουμε την απουσία της, η οποία μας πληγώνει. Αδυνατούμε να απαντήσουμε στο γεγονός, ότι δεν θα διασταυρωθούν οι δρόμοι μας, δεν θα βρίσκεται στους χώρους του νοσοκομείου που αγάπησε και υπηρέτησε πολλά χρόνια, από διάφορες θέσεις ευθύνης. Δεν θα απαντήσουμε πώς γίνεται να βρισκόμαστε μαζί στην τελευταία δράση του **ΠΜΣ «Μονάδες Εντατικής Θεραπείας»,** τον Νοέμβριο στην Σπάρτη ! ! και σε δύο και πλέον μήνες ***«έφυγε».*** Φοίτησε και ήταν κάτοχος Msc με τίτλο **«Μονάδες Εντατικής Θεραπείας και Επείγουσα Νοσηλευτική»,** της Ιατρικής Σχολής του ΕΚΠΑ. Θεωρώ ότι δεν ωφελεί να αναφερθώ για τον τρόπο που εργάσθηκε και υπηρέτησε τον άνθρωπο στα δύσκολα. Αυτό το γνωρίζουν οι εγγύς και μακράν συνεργάτες της, ίσως και ασθενείς που δέχθηκαν την φροντίδα της. Θα ήθελα να αγγίξω τον έσω άνθρωπο. Κάποιες φορές μπορεί να αδικούμε κάποιον εάν τον κρίνουμε εξωτερικά. Αν θέλουμε να έχουμε σαφή άποψη, οφείλουμε να βγούμε από τον εαυτό μας και να σκύψουμε στον ***άλλον.*** Για κάποιους η Αλέκα ίσως φαινόταν απόμακρη, ήταν όμως πολύ πιο κοντά απ’ ότι νομίζαμε. Υποστήριξε με απόλυτο επαγγελματισμό το ΠΜΣ, μετά την αποφοίτησή της και πολύ περισσότερο υπήρξε ακριβής και αποτελεσματική στην εργασία της ως Νοσηλεύτρια και τα τελευταία χρόνια ως τομεάρχου στο Νοσοκομείο «Ευαγγελισμός». Στην αρρώστια της αξιοπρεπής, αβαρής και υπομονετική. Δεν γόγγυξε, δεν εξέφρασε ***γιατί σε μένα,*** Αφέθηκε στον Θεό και τον γιατρό της, Νεκτάριο Αλεβιζόπουλο, ο οποίος την στήριξε και την αντιμετώπισε, ***ως οικογένεια*** και προσωπικά τον ευχαριστώ για την ανθρωπιά και φυσικά την επιστημονικότητά του. Στην μόνιμη ερώτηση ***χρειάζεσαι κάτι;***  μόνιμη και η απάντηση ***όχι, είμαι καλά,*** μην ανησυχείς. Δεν επεδίωξε δόξα και την αποδοχή των ανθρώπων, προτίμησε μάλλον την σιωπηλή παρουσία. Θα ήταν παράλειψη να μην γίνει αναφορά στην αντιμετώπιση που είχε η Αλέκα από το Νοσοκομείο (νοσηλευτές και όχι μόνο) και ιδιαίτερα από τον Διευθυντή της Νοσηλευτικής υπηρεσίας κύριο Δημήτρη Πιστόλα. Ήταν κοντά με πολλούς και ουσιαστικούς τρόπους, παρείχε την δυνατότητα για την άριστη φροντίδα, φρόντισε και σεβάστηκε τα ***θέλω*** της Αλέκας υποδειγματικά και με μεγάλη διακριτικότητα και αυτό το γνωρίζω καλά.

Αλέκα τώρα βρίσκεσαι εκεί όπου **«Ουκ έστι πόνος, ου λύπη, ου στεναγμός, αλλά ζωή ατελεύτητος»** OΘεός να σε κατατάξει **εν** ***Σκηναίς δικαίων.***  Εμείς που σε ζήσαμε θα θυμόμαστε και θα προσευχόμαστε.

***Αιωνία σου η μνήμη***

Χριστίνα Μαρβάκη